Feliks Jusupov
Knez Feliks Feliksovič Jusupov, grof Sumarokov-Elston (; Sankt Peterburg, 23. mart 1887 — Pariz, 27. septembar 1967) bio je ruski plemić i memoarista, najpoznatiji po učešću u ubistvu Grigorija Raspućina. Rođen u najbogatijoj porodici Carske Rusije, proživeo je mladost raskalašno, odlazeći u romske čegre, oblačeći žensku garderobu u javnosti, skupljajući umetnička dela i gotovo ne skrivajući svoju homoseksualnost. Zbog takvog ponašanja prozvan je ruskim Dorijanom Grejom. Kada je njegov rođeni brat Nikolaj Feliksovič ubijen u duelu zbog afere sa udatom ženom 1908, Jusupov je postao jedini naslednik ogromnog porodičnog bogatstva. Studirao je lepu umetnost na Oksfordu u periodu od 1909. do 1913. Nakon povratka u Sankt Peterburg, oženio se Irinom Aleksandrovnom, sestričinom cara Nikolaja II, sa kojom je dobio ćerku Irinu 1915.

Zajedno sa Dmitrijem Pavlovičem i Vladimirom Puriškevičem u noći između 29. i 30. decembra 1916. izvršio je ubistvo nad Grigorijem Raspućinom. Poput većine pripadnika visokog plemstva i Jusupov je u Raspućinov uticaju na carsku porodicu video veliku opasnost, smatrajući ga glavnim krivcem za ekonomsko propadanje Ruskog carstva i predvodnika pronemačkog uticaja na ruskom dvoru.

Nakon Februarske revolucije Jusupov je sa porodicom izbegao prvo na Krim, pa na Maltu, potom u Italiju, da bi se od 1920. trajno naselio u Parizu. U Parizu je postao poznat po velikodušnoj pomoći ruskim izbeglicama. Tužio je 1933. američki studio Metro-Goldvin-Mejer zbog načina na koji je njegova supruga predstavljena u filmu Raspućin i carica. Na račun odštete dobio je tadašnjih 25 000 funti (današnjih 1 250 000 funti). Objavio je memoare Minuli sjaj.

Reference

Literatura 

 

Ruski pisci
LGBT pisci i spisateljice
Atentatori
Biografije, Sankt Peterburg
Biografije, Pariz